জগনমোহনের দুর্নীতি মামলা অন্য রাজ্যে সরানোর দাবি খারিজ সুপ্রিম কোর্টে

নয়াদিল্লি: জগনমোহন রেড্ডির (Jagan Mohan Reddy) বিরুদ্ধে চলা দুর্নীতির মামলা অন্ধ্রপ্রদেশ বা তেলঙ্গানার বাইরে অন্য কোনও রাজ্যে সরানোর আবেদন খারিজ করে দিল সুপ্রিম কোর্ট (Supreme Court)। হায়দরাবাদে প্রাক্তন মুখ্যমন্ত্রী রেড্ডির বিরুদ্ধে চলা দুর্নীতির মামলা অন্য রাজ্যে সরাতে আবেদন করেছিলেন অন্ধ্রপ্রদেশের ডেপুটি স্পিকার রঘু রামা কৃষ্ণ রাজু (Raghu Rama Krishna Raju)। সোমবার তা খারিজ করল বিচারপতি বি ভি নাগরত্ন এবং বিচারপতি সতীশচন্দ্র শর্মার ডিভিশন বেঞ্চ।

শীর্ষ আদালতের অভিমত, সিবিআই-এর বিশেষ আদালতের চলা মামলাটির তদারক করছে হাইকোর্ট (High Court)। সেই সঙ্গে প্রতিদিন মামলাটির শুনানির নির্দেশ দেওয়া হয়েছে। অথচ আবেদনকারীর বক্তব্য, তদন্তকারী অযথা দেরি করছে। এই বক্তব্যের কোনও সারবত্তা নেই।

আরও পড়ুন: সইফ আলি কাণ্ডে সিমকার্ডের হদিশে নদিয়ায় মুম্বই পুলিশ

প্রসঙ্গত, ওয়াইএসআর কংগ্রেস (YSR Congress) পার্টির তরফে সংসদের সদস্য ছিলেন রাজু। ২০২৩ সালে নিজের দলের নেতা এবং তৎকালীন মুখ্যমন্ত্রী জগনমোহন রেড্ডির বিরুদ্ধে সুপ্রিম কোর্টে দুর্নীতির অভিযোগ আনেন। পরে ২০২৪ সালের মার্চে রাজু যোগদান করেন তেলুগু দেশম পার্টিতে (TDP)। ওই দলের হয়ে উন্ডি কেন্দ্র থেকে বিধায়ক হন। এই প্রেক্ষিতে রাজুর অভিযোগ, রাজ্য প্রশাসন রেড্ডির হয়ে শুনানি পিছিয়ে দিচ্ছে। তাই মামলাটির শুনানি অন্ধ্রপ্রদেশ বা তেলঙ্গানার বাইরে পাঠানো হোক।